Folketing
2012-11-13

Nu henviser hr. Brian Mikkelsen til en undersøgelse fra Copenhagen Economics og siger, at det er en uafhængig analyse. Til det vil jeg bare sige, at så vidt jeg husker, var det også Copenhagen Economics, som var ude at male en vis herre på væggen, i forhold til hvad den her reklameafgift betyder, fordi Copenhagen Economics fuldstændig sidestiller den med den østrigske afgift, som vi har debatteret tidligere i dag. Men jeg vil bare sige, at der ikke ligger noget til grund for at mene, at de to afgifter er fuldstændig ens. Den her afgift, som vi vil indføre med det her lovforslag, er en afgift på husstandsomdelte reklamer, og det var en meget mere bred afgift, som man indførte i Østrig. Så er der spørgsmålet om konsekvenserne for arbejdspladserne. Det her forslag har selvfølgelig isoleret set nogle konsekvenser, men ud fra en samlet vurdering af alle de tiltag, som regeringen har lavet og laver – både på finansloven for 2012 og for 2013 – har vi i første omgang sørget for at holde hånden under beskæftigelsen i Danmark og stoppe blødningen og tabet af private arbejdspladser. I det kommende år er målet at få skabt 20.000 nye arbejdspladser i den private sektor.